The Iron Mistress

***The Iron Mistress*** (títol orichinal en anglés, en aragonés ***A sinyora de fierro***, enguarada en Aragón con o títol en castellano de ***La novia de acero***, en aragonés ***A novia d'acero***) ye una cinta de cine estausunidense de cine de western de l'anyo 1952 dirichida por Gordon Douglas seguntes un guión adaptau por James R. Webb (basau en a novela *The Iron Mistress*, publicada por Paul Iselin Wellman en 1951), con una banda sonora orichinal de Max Steiner, una dirección de fotografía de John F. Seitz y una producción cinematografica de Henry Blanke ta la productora cinematografica *[[Warner Bros.]]*. Conta con un elenco d'o cual en fan parte, entre d'atros, os actors Alan Ladd, Virginia Mayo, Joseph Calleia, Phyllis Kirk, Alf Kjellin, Douglas Dick, Anthony Caruso, Nedrick Young, George Voskovec, Richard Carlyle, Robert Emhardt, Don Beddoe, Harold Gordon, Gordon Nelson, Jay Novello y Nick Dennis.

*Jim Bowie* vive con su mai y sus chirmanos en os "bayous" (auguachinals en o lenguache local) de Loisiana, adedicaus a picar árbols ta vender a suya fusta. Marcha enta Nueva Orleans ta vender-ie la suya fusta, pero en plegar-ie ofende a *Narcisse de Bornay* inadvertidament en esfender a l'artista *[[James Audubon]]*, y *Narcisse* lo reta a un duelo, encara que no plegan a barallar-se y rematan estando amigos. *Narcisse* veye que *Jim* s'ha fixau en su chirmana *Judalon* y advierte a *Jim* que ye una mesacha eviciada y altiva. *Henri Contrecourt*, un hombre que quereba festechar con *Judalon*, mata a *Narcisse* y desafía a *Jim*, qui consigue matar-lo. Alavez *Jim* li proposa matrimonio a *Judalon*, pero ista lo refusa y *Jim* torna enta la suya casa, convertendo-se bien luego en un cabalero hombre de negocios adedicau a lo cotón. Ixo enturrufa a *Juan Moreno*, un productor de cotón de Mississipi que dica l'inte controlaba lo mercau d'o cotón y que decide arruinar a *Jim*, conseguindo que lo banco li niegue los creditos que amenista. Tanimientres *Jim* consigue los diners a traviés d'una cursa de caballos y en ixa mesma cursa conoix que *Judalon* s'ha casau con *Philippe de Cabanal*, un cabalero y prominent miembro d'a elite de Nueva Orleans. Tanimientres, *Philippe* ye entrampau con *Juan Moreno* por deudas de chuego y *Judalon* li diz a *Jim* que lo suyo obchectivo ye l'esvurcio, encara que no se compromete a casar-se con *Jim* cuan l'obtenga. *Jim* marcha de viache enta Nashville y, cuan torna, conoix que *Judalon* s'ha estau veyendo con *Juan*. Un amigi de *Juan* desafía a *Jim* a un duelo y cuan sobrevive se troba feriu con un punyal por *Juan*, pero *Jim* encara qye feriu de gravedat consigue matar-lo con un cutiello disenyau por él mesmo. *Jim* marcha de viache enta Texas y en estar atacau y nuevament feriu, recibe l'aduya d'a filla d'o gubernador de Texas (que alavez perteneixeba a Mexico), *Úrsula Veramendi*.

Ye una cinta ambientada en o sieglo XIX en Nueva Orleans y atros puestos de Loisiana y en Texas, y las suyas escenas se filmoron en os *[[Warner Brothers Burbank Studios]]* en Burbank y en o rancho Warner en Calabasas, todas dos localidaz situadas en California.

## Elenco

## Se veiga tamién
* Cine en 1952.
* Cintas de 1952.

## Referencias

## Vinclos externos